
Forslag til endring av eksamensform i TIK4001

Bakgrunn
Inntoget av kunstig intelligens i høyere utdanning siden høsten 2022 har skapt et behov for å revurdere innretningen på nåværende undervisnings- og eksamensformater. 

Vurdering
I TIK4001 har vi hatt én ukes individuell skriftlig hjemmeeksamen som eksamensformat. Etter at studentene fikk muligheten til å benytte seg av kunstig intelligens har det i praksis blitt umulig for oss å bevise juks på denne oppgaven, selv om vi måtte ha mistanke om dette. Med nåværende eksamensform kan vi dermed risikere at studentene ikke tilegner seg den nødvendige kompetansen for å kunne skrive og levere masteroppgaven. Flere andre institutter på SV med en større studentmasse enn TIK har gått over til skoleeksamen for å forhindre juks. Denne tilnærmingen forholder seg imidlertid ikke til at vi må sørge for at både studenter og forelesere lærer seg å bruke KI på hensiktsmessige måter uten at dette går på bekostning av studentenes læringsprosesser. 

Ved muntlig prøve er det krav om skriftlig kvalifiseringsoppgave/obligatorisk aktivitet. Det er også viktig å ivareta studentenes behov for å lære seg å skrive akademisk i masterprogrammet vårt. Dette er imidlertid allerede godt ivaretatt i form av en essayuke i både STS og innovasjon i TIK4001, i skriftlige leveranser i TIK4040 samt i form av skriftlige delleveranser i spesialiseringsemnene om våren.

En omlegging av eksamensform trenger ikke å bli økonomisk belastende for TIK. Per i dag bruker vi 1,5 timer per eksamensbesvarelse og to sensorer fra henholdsvis STS og innovasjon, dvs totalt 3 timer per student. En overgang til individuell muntlig høring vil kunne innebære et arbeidsbehov på 1 time per høring og to sensorer, dvs totalt 2 timer per student. Dette innebærer dermed en mulig besparelse på 33% ifm sensur. I tillegg må det trolig påregnes noe adminstrativt arbeid ift oppsett av kjøreplan for de muntlige høringene.

Samtidig kan man argumentere for at en individuell muntlig høring vil kunne supplere de skriftlige individuelle øvelsene og gruppepresentasjonen i bridgemodulen, og dermed bidra til et større mangfold av formater i emnet. En individuell muntlig høring vil også lett kunne vurdere og avdekke hvorvidt studentene selv har skrevet og forstått de skriftlige leveransene i emnet, til tross for eventuell bruk av KI underveis. Individuell muntlig prøve er for øvrig blant de forskriftsfestede godkjente eksamensformene ved UiO[footnoteRef:1].  [1:  Forskrift om studier og eksamener ved Universitetet i Oslo - Universitetet i Oslo] 


Muntlig eksamen kan oppleves som stressende for mange, og det at TIK4001 er et emne på hele 30 ECTS innebærer at hele karakteren ikke bør baseres på kun én kort muntlig eksamen. For at ikke den muntlige høringen skal bli altfor stressende og utslagsgivende kan vi derfor gjøre de to essayukene til en del av en mappevurdering som dermed blir en del av eksamen. Dersom vi gjeninnfører to ukers bridgemodul som planlagt samt innfører en forerlesning eller paneldebatt i denne kunne vi også inkludert denne delleveransen i emnet som en del av mappevurderingen. Ved overgang til mappevurdeirng kunne vi dermed sett for oss at følgende elementer kunne inngått som en del av eksamen i emnet med ulik vekting:

· STS essay 20%
· Innovasjonsessay 20%
· Presentasjon av gruppearbeid i bridgemodulen 10%
· Muntlig høring 50%

Dette utgjør kun én av flere mulige måter å strukturere en mappevurdering på i TIK4001. Den endelige utformingen av dette er noe vi evt må komme tilbake til. Vedtaket i denne omgang handler om å godkjenne overgang til mappevurdering. 

Med bakgrunn i ovenstående foreslår programkoordinator å endre eksamensformatet i TIK4001 fra én ukes individuell skriftlig hjemmeeksamen til en mappevurdering fra og med gjennomføring av emnet høsten 2026 (Se forøvrig argumenter for og mot muntlig prøve utviklet av EILIN i appendiks).

Vedtaksforslag
Ledelsen/programrådet godkjenner endring av eksamensformat fra skriftlig hjemmeeksamen til mappevurdering i TIK4001 fra og med høsten 2026. 

Appendiks

Fordeler ved muntlig eksamen
· Alle kandidatene har samme forutsetninger under vurderingssituasjonen. Det vil være praktisk vanskelig å jukse, samtidig som studentene også kan oppleve et større ansvar når man har en personlig relasjon med sensor.
· Studentene får erfaring i presentere kunnskap muntlig. Studentene får verdifull erfaring med å presentere teknisk fagmateriale muntlig i en presset situasjon, som er en viktig egenskap i arbeidslivet og i jobbinterjvuer.
· Skiller mellom overflate og dybde kunnskap. Muntlige eksamen erfares som bedre enn skriftlig eksamen til å skille mellom overflatekunnskap og en dypere forståelse hos studentene. Studentene testes i hvordan de anvender fagmaterialet i en samtale. Det oppfordrer studentene til å forstå heller enn å memorere, som vil bidra til en dypere forståelse.
· Muntlig eksamen oppleves som mer arbeidslivsrelevant. Konteksten rundt muntlig eksamen er likere det studentene vil møte i arbeidslivet, enn en skriftlig skoleeksamen. Dette kan bidra til motivasjon for studentene. 
· Vurderingsformen oppleves å gi et bedre mål på studentenes faktiske kompetanse ved at man kan spørre om uklarheter og tvetydigheter. Sensor vil da ha mulighet til å få en bedre helhetlig forståelse av studentenes kompetanse, som gjør at studentene kan få en mer representativ vurdering enn ved andre vurderingsformer som er mindre fleksible. 
· Muntlig eksamen kan bidra til bedre sammenheng mellom vurdering og tilbakemelding. Studentene kan få tilbakemelding umiddelbart, og kan få mulighet til å kommunisere med sensor dersom noe er uklart. Det bidrar til at studentene får en bedre forståelse av egen prestasjon.

Utfordringer ved muntlig eksamen
· Muntlig eksamen er ressurskrevende for faglig ansvarlig. Vurderingsformen krever mye tid, planlegging og kompetanse fra sensor for å kunne gi en god og rettferdig vurdering av studentenes kompetanse.
· Krevende å sammenligne kandidatene. Det kan være vanskelig å gi faste parametere som gir sensoren stort spillerom i å sette karakter og skape usikkerhet for studentene.
· Sårbar for eksamensangst. Muntlig eksamen kan utløse nervøsitet og frykt hos studentene, siden man får begrenset tid til å tenke.
· Eksamen oppleves mer mystisk og “lukket” for studentene. Muntlig eksamen erfares å virke mystisk for studentene, det er en ukjent vurderingsform på universitetsnivå for mange.  Det er derfor viktig å kommunisere hva som forventes. Studentene vil også i mange tilfeller ikke ha muligheten til å klage ved muntlig eksamen og vil ikke være anonyme, som gjør at eksamenssituasjonen kan oppleves sårbar for at subjektive variabler får uforholdsmessig betydning for sluttvurderingen.
· Vanskelig å sikre gode forutsetninger for studenter med spesielle behov. Utfordringer knyttet til kommunikasjon kan gjøre at en student presterer dårligere enn de ville gjort dersom de kunne snakket på sitt eget språk, eller fått utvidet tenketid.
· Administrativt krevende. Studentene må tildeles eget tidspunkt, og siden eksamen da potensielt vil måtte gå over en lengre tidsperiode vil det være krevende å sikre at det går overens med andre emner.

